DOI: 10.14457/tu.the.2017.741
title: การมีส่วนร่วมในการบริหารจัดการสวนสาธารณะของเครือข่ายเยาวชน: กรณีศึกษา สภาเด็กและเยาวชนเทศบาลเมืองสตูล

description: การศึกษาเรื่อง “การมีส่วนร่วมในการบริหารจัดการสวนสาธารณะของเครือข่ายเยาวชน กรณีศึกษา สภาเด็กและเยาวชนเทศบาลเมืองสตูล” เป็นการศึกษาวิจัยเชิงคุณภาพ โดยการศึกษาข้อมูลจากเอกสารที่เกี่ยวข้อง เก็บข้อมูลโดยใช้วิธีการสังเกต และการสัมภาษณ์แบบเจาะลึก ซึ่งวัตถุประสงค์ของการศึกษา 1) เพื่อศึกษาการเกิดเครือข่ายเยาวชนที่นำไปสู่สภาเด็กและเยาวชนเทศบาลเมืองสตูล 2) เพื่อศึกษากระบวนการมีส่วนร่วมในการบริหารจัดการสวนสาธารณะของสภาเด็กและเยาวชนเทศบาลเมืองสตูล 3) เพื่อวิเคราะห์ปัจจัยต่อผลสำเร็จในการบริหารจัดการสวนสาธารณะของสภาเด็กและเยาวชนเทศบาลเมืองสตูล 4) เพื่อเสนอแนะแนวทางของการพัฒนา การมีส่วนร่วมของเด็กและเยาวชนในด้านอื่นๆ โดยผลที่ได้จากการศึกษาพบว่าการเกิดเครือข่ายเยาวชนเกิดจากกลุ่มเยาวชนที่มีแกนนำคือนายโกวิทย์ บุญรัตน์ ได้รวมตัวกับเพื่อนๆ ที่มีความต้องการและมีความสนใจในการทำกิจกรรมเพื่อสังคม ต้องการเวทีสำหรับการแลกเปลี่ยนความคิดเห็นของเยาวชน เมื่อมีการรวมกลุ่มที่มีขนาดใหญ่ขึ้น จึงนำไปสู่การจัดตั้งสภาเด็กและเยาวชนโดยการยื่นหนังสือถึงท่านนายกเทศบาลเมืองสตูลเพื่อขออนุมัติจัดตั้งสภาเด็กและเยาวชนเทศบาลเมืองสตูล ซึ่งทางท่านนายกเทศบาลเมืองสตูลได้เล็งเห็นความสำคัญของการพัฒนาเด็กและเยาวชนควบคู่ไปกับการจัดกิจกรรมเพื่อพัฒนาชุมชน ทางเทศบาลเมืองสตูลจึงได้อนุมัติจัดตั้งสภาเด็กและเยาชนเทศบาลเมืองสตูล เริ่มตั้งแต่ พ.ศ. 2557 เป็นต้นมา เพื่อผลักดันและสนับสนุนกลุ่มเยาวชนกลุ่มนี้ในการทำกิจกรรมที่เป็นประโยชน์ต่อสังคม ทำให้นำไปสู่กระบวนการมีส่วนร่วมในการบริหารจัดการสวนสาธารณะเขาโต๊ะพญาวัง เทศบาลเมืองสตูล เกิดขึ้นโดยมีตัวแปรหลัก 3 ตัว สำคัญ คือ 1) สภาเด็กและเยาวชนเทศบาลเมืองสตูล เด็กและเยาวชนกลุ่มนี้ต้องการพื้นที่สำหรับใช้ในการรวมกลุ่มทำกิจกรรมให้เกิดประโยชน์ต่อตนเองและผู้อื่น 2) เทศบาลเมืองสตูล หรือนายกเทศบาลเมืองสตูลที่รับฟังความต้องการของเด็กและเยาวชน พร้อมทั้งสนับสนุนด้านงบประมาณและกำลังคนให้เจ้าหน้าที่ปฎิบัติงานเปลี่ยนแปลงสวนสาธารณะเขาโต๊ะพญาวังจัดเป็นพื้นที่ลานกิจกรรมของเด็กและเยาวชน 3) ประชาชนหรือชาวบ้านบริเวณสวนสาธารณะเขาโต๊ะพญาวัง ได้มาร่วมทำกิจกรรมนอกเหนือจากกิจกรรมของสภาเด็กและเยาวชน ใช้พื้นที่สวนสาธารณะเขาโต้ะพญาวังเป็นที่พักผ่อน ออกกำลังกาย ใช้ผ่อนคลายจากการทำงานสูดอากาศธรรมชาติที่มีต้นไม้นานาชนิด พร้อมทั้งให้อาหารลิงได้อีกด้วย และสิ่งสำคัญของกระบวนการมีส่วนร่วมในการบริหารจัดการสวนสาธารณะเขาโดต๊ะพญาวัง เกิดขึ้นจากสภาเด็กและเยาวชนเทศบาลเมืองสตูล ร่วมกับเทศบาลเมืองสตูล จัดโครงการลานเพลินยิ้ม เวทีร้องเล่นเต้นรำ ณ สวนสาธารณะเขาโต๊ะพญา โดยมีวัตถุประสงค์เพื่อให้เป็นพื้นที่สร้างสรรค์ในแก่เด็กและเยาวชนในการแสดงออก การใช้เวลาว่างให้เกิดประโยชน์ ร่วมเป็นส่วนหนึ่งในการพัฒนาสวนสาธารณะเขาโต๊ะพญาวัง เพื่อให้เป็นสถานที่ที่พักผ่อนของประชาชนจังหวัดสตูล และเป็นการรณรงค์ให้เป็นพื้นที่ปลอดภัย ปลอดเหล้า ปลอดบุหรี่ การศึกษาในครั้งนี้ทำให้ผู้ศึกษาได้เรียนรู้จากบทเรียนและมีข้อเสนอแนะที่สำคัญ คือ การจัดกิจกรรมควรมีแนวทางที่เหมาะสมต่อกลุ่มคนไปพร้อมกับการจัดการที่ดีของตัวเทศบาลเมืองสตูล ที่สามารถสร้างความสัมพันธ์ระหว่างคนในชุมชนและการดูแลรักษาพื้นที่ในที่จัดกิจกรรมเพิ่มมากขึ้น และการนำเยาวชนรุ่นใหม่มาทำกิจกรรมร่วมกับคนในชุมชนถือเป็นสิ่งที่ดีแต่ในขณะเดียวกัน การจัดกิจกรรมที่สวนสาธารณะเขาโต๊พญาวังย่อมมีข้อจำกัดในด้านการดูแลรักษาพื้นที่ให้มีสภาพที่ดีดั่งเดิม ซึ่งผลของการจัดกิจกรรม ณ บริเวณดังกล่าวอาจส่งผลกระทบด้านสิ่งแวดล้อมหรือสัตว์ที่อาศัยในบริเวณที่อาจได้รับผลกระทบ เทศบาลไม่ควรละเลยการดูแลด้านสิ่งแวดล้อมด้วยเช่นกัน ทั้งนี้สภาเด็กและเทศบาลเมืองสตูลควรมีการจัดกิจกรรมที่รวมกลุ่มร่วมกับเครือข่ายเยาวชนกลุ่มอื่นเพื่อการแลกเปลี่ยนการเรียนรู้ที่ใหม่ๆ และสร้างมนุษยสัมพันธ์ที่ดีและเด็กและเยาวชนได้มีเครือข่ายเพิ่มมากขึ้น อีกทั้งเทศบาลเมืองสตูล ควรเพิ่มสร้างและพัฒนาเครื่องออกกำลังกายในสวนสาธารณะเขาโต๊ะพญาวัง เพราะในปัจจุบันยังขาดแคลนเครื่องเล่นกีฬาสำหรับประชาชนคนวัยทำงานและวัยชราในการใช้ออกกำลังกาย และสิ่งที่เทศบาลเมืองสตูลไม่ควรมองข้าม ควรมีการบริหารจัดการในส่วนของลิง ณ สวนสาธารณะเขาโต๊ะพญาวัง เทศบาลเมืองสตูลควรมีการบริหารจัดการให้ลิงอยู่ในโซนที่ไม่มารบกวนหรือเสื่ยงต่อการเข้ามาทำร้ายเด็ก เยาวชน และประชาชนที่เข้ามาใช้บริการในพื้นที่สวนสาธารณะเขาโต๊ะพญาวัง